谢惠连
秋怀
平生无志意，少小婴忧患。
如何乘苦心，矧复值秋晏。
皎皎天月明，弈弈河宿烂。
萧瑟含风蝉，寥唳度云鴈。
寒商动清闺，孤灯暧幽幔。
耿介繁虑积，展转长宵半。
夷险难豫谋，倚伏昧前筭。
虽好相如达，不同长卿慢。
颇悦郑生偃，无取白衣宦。
未知古人心，且从性所翫。
宾至可命觞，朋来当染翰。
高台骤登践，清浅时陵乱。
颓魄不再圆，倾羲无两旦。
金石终消毁，丹青暂雕焕。
各勉玄发欢，无贻白首叹。
因歌遂成赋，聊用布亲串。